**DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, 15 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašo patvirtinimo“ patvirtintu Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašu, Rokiškio rajono savivaldybės taryba n u s p r e n d ž i a:

* 1. Leisti išnuomoti viešo konkurso būdu:
  2. 5 (penkeriems) metams Rokiškio rajono savivaldybei nuosavybės teise priklausančias 74,18 kv. m patalpas, esančias pastate – ligoninėje (pažymėtas nr. 2-45 (6,33 kv. m.), 2-46 (1,26 kv. m.), 2-47 (1,26 kv. m.), 2-48 (7,32 kv. m.), 2-49 (9,05 kv. m.), 2-50 (48,96 kv. m.)) (unikalus Nr. 7398-8030-2018, bendras pastato plotas 12111,24 kv. m.), adresu V. Lašo g. 3, Rokiškio m., ir nustatyti turto naudojimo paskirtį – teikti viešo maitinimo paslaugas bei pradinę 1 kv. m nuomos kainą – 2,38 Eur per mėnesį.
  3. 1 (vieneriems) metams, bet neilgiau, kaip iki pastato pardavimo viešo konkurso būdu Rokiškio rajono savivaldybei nuosavybės teise priklausančias 81,69 kv. m patalpas, esančias pastate – pirtyje (pažymėtas nr. 1-1, 1-2, 1-3, 1-4, 1-5 ) (unikalus Nr. 7398-6020-2013, bendras pastato plotas 279,01 kv. m.), adresu Klevų g. 2, Kriaunų k., Kriaunų sen., Rokiškio r. sav., ir nustatyti turto naudojimo paskirtį – teikti viešo maitinimo paslaugas bei pradinę 1 kv. m nuomos kainą – 0,96 Eur per mėnesį.

1. Pritarti savivaldybės turto, išdėstyto 1 punkte, nuomos sutarčių projektams (pridedama).
2. Įgalioti Rokiškio rajono savivaldybės administracijos direktorių organizuoti šio sprendimo 1 punkte nurodyto turto viešą nuomos konkursą ir pasirašyti su konkurso nugalėtoju turto nuomos sutartį bei perdavimo ir priėmimo aktą.

4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Kristina Tūskienė

Rokiškio rajono savivaldybės tarybai

**SPRENDIMO PROJEKTO „DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU“ AIŠKINAMASIS RAŠTAS**

2020-03-10

Rokiškis

**Parengto sprendimo projekto tikslai ir uždaviniai.**

Leisti išnuomoti viešo konkurso būdu Rokiškio rajono savivaldybei nuosavybės teise priklausančias patalpas viešo maitinimo paslaugoms teikti.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintas Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašas, Rokiškio rajono savivaldybės tarybos 2019 m. balandžio 26 d. sprendimu Nr. TS-109 patvirtintas Rokiškio rajono savivaldybės vardu sudaromų sutarčių pasirašymo tvarkos aprašas.

**Sprendimo projekto esmė.**

VšĮ Rokiškio rajono ligoninės panaudos pagrindais valdomame gydymo paskirties pastate, esančiame V. Lašo g. 3, Rokiškio m., nuo 2011 m. gegužės 5 d. buvo nuomojamos 74,18 kv. m bendro ploto patalpos skirtos maitinimo paslaugoms teikti. Šios paslaugos Rokiškio rajono gyventojams reikalingos dėl patogumo, kad esant Rokiškio ligoninėje, būtų galimybė pavalgyti toje pačioje vietoje, todėl siūloma leisti organizuoti viešą savivaldybės turto nuomos konkursą ir numatyti patalpų naudojimo paskirtį – viešojo maitinimo paslaugoms teikti bei nustatyti pradinį nuompinigių dydį 2,38 Eur/mėn. už 1 kv. m. VšĮ Rokiškio rajono ligoninė neprieštarauja, kad minėtas turtas būtų išnuomojamas.

Savivaldybės nuosavybės teise priklausančiame pastate - pirtyje, esančioje Klevų g. 2, Kriaunų k., Kriaunų sen., Rokiškio r. sav. buvo nuomojamos patalpos viešo maitinimo paslaugoms teikti. Šios paslaugos yra reikalingos Kriaunų kaimui bei tai užtikrintų patalpų priežiūra iki pastato pardavimo viešo konkurso būdu. Todėl siūloma leisti organizuoti viešą savivaldybės turto nuomos konkursą ir numatyti patalpų naudojimo paskirtį – viešojo maitinimo paslaugoms teikti, bei nustatyti pradinį nuompinigių dydį 0,96 Eur/mėn. už 1 kv. m. Kriaunų seniūnijos seniūnas neprieštarauja, kad patalpos būtų išnuomojamos.

Sutikus leisti išnuomoti patalpas bus sudaryta galimybė teikti paslaugas rajono gyventojams patogioje vietoje, taip pat bus užtikrintas efektyvus savivaldybei nuosavybės teise priklausančio turto panaudojimas bei įplaukos į savivaldybės biudžetą.

Preliminari savivaldybės turto nuomos sutartis šiuo sprendimu teikiama Savivaldybės tarybai pritarti.

**Galimos pasekmės, priėmus siūlomą tarybos sprendimo projektą:**

**teigiamos** – efektyvus savivaldybės turto naudojimas, įplaukos į savivaldybės biudžetą;

**neigiamos** – nebus.

**Kokia sprendimo nauda Rokiškio rajono gyventojams.**

Paslaugos rajono gyventojams teikiamos patogioje vietoje, rajono ligoninėje bei Kriaunų seniūnijoje.

**Finansavimo šaltiniai ir lėšų poreikis**.

Sprendimo įgyvendinimui reikalingos biudžeto lėšos (viešo konkurso paskelbimas vietos spaudoje) vidutiniškai 30 Eur.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vyriausioji specialistė Kristina Tūskienė